Poskantoor waarsku teen skelmstreek met pakkies | Maroela Media
Poskantoor waarsku teen skelmstreek met pakkies
Die briefhoof wat gebruik word om mense met die skelmstreek te vang.
Die poskantoor het die publiek gewaarsku om bedag te wees op 'n slenter wat lyk of dit te doen het met die aflewering van 'n pakkie, maar eintlik 'n skelmstreek is.
Johan Kruger, woordvoerder van die poskantoor, het gesê mense ontvang 'n e-pos-brief van 'n sogenaamde maatskappy wat voorgee om met "Speed Messenger Services" geaffilieer te wees.
Dit gebruik ook 'n aangepaste logo van die poskantoor se werklike koerierdiens, Speed Services.
"Die brief eis betaling vir ingevoerde pakkies en noem dat die ontvanger tronkstraf opgelê kan word as hy die brief verontagsaam," het Kruger gesê.
"Die SA Poskantoor verwag nooit van kliënte om betalings te maak voordat pakkies vanaf 'n sorteersentrum aangestuur word nie. Indien daar BTW of invoerbelasting op 'n pakkie betaalbaar is, word dit by 'n poskantoortoonbank gedoen wanneer die pakkie afgehaal word."
Kliënte kry ook 'n amptelike kwitansie vir dié betaling.
"Indien die poskantoor die selfoonnommer van 'n pakkie se ontvanger het, sal die kliënt 'n SMS ontvang wat hom of haar versoek om die pakkie by 'n spesifieke poskantoor af te haal. Die SMS sal nie vra dat daar geld in enige rekening inbetaal moet word nie," het Kruger gesê.
Lede van die publiek wat inligting oor die bedrogskema het, word gevra om die polisie te kontak of die poskantoor se spesiale teenmisdaadlyn te bel by 0800 020 070.
Hoof naby skool in Jhb doodgeskiet
In die huidige algemene toestand vd poskantoor is dit beter om eerder van Postnet gebruik te maak vir pakkies. Jy is verseker jou pakkie kom anderkant veilig en vinnig uit.
Wie verskaf die kliente se inligting ? Die feetjies wat in die aande tussen die pakkies rondfladder ?